SABINA ลุ้นยอดขาย Q4 ฟื้น แย้มกองทุนต่างชาติรุมตอม หลังติดโผ FTSE Micro Cap
SABINA ลุ้นยอดขาย Q4 ฟื้น แย้มกองทุนต่างชาติรุมตอม หลังติดโผ FTSE Micro Cap
16 ก.ย. 2563

นายบุญชัย ปัณฑุรอัมพร ประธานเจ้าหน้าที่บริหาร บริษัท ซาบีน่า จำกัด (มหาชน) หรือ SABINA เปิดเผยว่า หลังจากเผชิญกับวิกฤติการแพร่ระบาดของไวรัสโคโรน่าสายพันธุ์ใหม่หรือโควิด-19 ที่ส่งผลกระทบกับธุรกิจในช่วงที่ผ่านมา ทำให้บริษัทฯ ต้องติดตามยอดขายจากช่องทางต่างๆ อย่างใกล้ชิดแบบเดือนต่อเดือน โดยพบว่า ในช่วงไตรมาสที่ 3 ระหว่างเดือนกรกฎาคมและสิงหาคม แนวโน้มการขายสินค้าของซาบีน่าดีขึ้นตามลำดับ ทำให้ในไตรมาสที่ 3 ของปีนี้ ยอดขายในช่องทางต่างๆ กลับมาแล้วถึง 90% ซึ่งปัจจัยสำคัญนอกจากจะมาจากการคลายล็อคดาวน์ทำให้กิจกรรมทางเศรษฐกิจเริ่มเดินหน้าไปได้บ้างแล้ว ส่วนหนึ่งยังมาจากสินค้าของซาบีน่าสามารถตอบโจทย์ความต้องการของลูกค้า โดยเฉพาะในเรื่องของคุณภาพและราคาที่สอดคล้องกับรายได้ของผู้บริโภคในปัจจุบัน
“ยอดขายที่กลับมา 90% นั้นต้องยอมรับว่า มาจากราคาสินค้าของเราแมทช์กับรายได้ของลูกค้า ทำให้ลูกค้าเข้าถึงและตัดสินใจซื้อได้ง่าย ขณะที่ช่วงเดือนกันยายน มีโปรโมชั่นวันที่ 9 เดือน 9 ซึ่งสินค้าของซาบีน่าทำยอดขายได้อย่างคึกคักผ่านช่องทางออนไลน์ และเป็นสินค้าที่มียอดขายสูงสุดขึ้นอันดับหนึ่งในแพลตฟอร์มออนไลน์ชั้นนำอย่างลาซาด้า และช้อปปี้ ซึ่งไม่ได้ขายดีเฉพาะในประเทศไทยเท่านั้น และยังขายดีในเวียดนามอีกด้วย
อย่างไรก็ตาม การที่ยอดขายในไตรมาสที่ 4 ซึ่งเป็นโค้งสุดท้ายของปีจะกลับมาได้ 100% หรือไม่ ขึ้นอยู่กับ 3 ปัจจัยที่เรากำลังจับตาอย่างใกล้ชิด ได้แก่ การแพร่ระบาดของไวรัสโควิด-19 ในระลอกที่ 2 และ 3 รวมถึงการกลายพันธุ์และความคืบหน้าในการผลิตวัคซีน ปัจจัยถัดมาเป็นเรื่องความตึงเครียดของสหรัฐฯกับจีน ที่จะกระทบการลงทุนการค้าของโลก
ส่วนปัจจัยสุดท้ายเป็นเรื่องของสถานการณ์การเมืองในประเทศ ที่ต้องติดตามว่าการชุมนุมในวันที่ 19 กันยายนนี้จะขยายผลหรือไม่ โดยหากว่าทั้ง 3 ปัจจัยอยู่ในระดับที่ควบคุมได้ ก็เชื่อว่า โอกาสที่ยอดขายจะกลับมา 100% ในไตรมาสสุดท้ายจะมีความเป็นไปได้มาก” นายบุญชัยกล่าว
ประธานเจ้าหน้าที่บริหาร บมจ.ซาบีน่า ยังกล่าวถึงกรณีที่หุ้น SABINA ได้รับการคัดเลือกให้เป็นหุ้นเข้าใหม่ที่ติดอันดับการคำนวณดัชนี FTSE Micro Cap ที่จะเริ่มคำนวณในวันที่ 18 กันยายนนี้ว่า เป็นเรื่องที่น่ายินดี แม้ว่า ดัชนีดังกล่าวอาจจจะไม่ได้มีผลกับการเพิ่มน้ำหนักการลงทุนในหุ้น SABINA อย่างมีนัยสำคัญ แต่สะท้อนให้เห็นว่า หุ้น SABINA เป็นหุ้นที่นักลงทุนสถาบันและนักลงทุนต่างชาติจับตามองมากขึ้นเรื่อยๆ ซึ่งที่ผ่านมา ยอมรับว่ามีนักลงทุนสถาบันและกองทุนต่างชาติติดต่อขอข้อมูลบริษัทฯ อย่างต่อเนื่อง
เพราะการตัดสินใจลงทุนของนักลงทุนกลุ่มนี้นอกจากจะให้ความสำคัญกับแนวโน้มของอุตสาหกรรม รวมถึงศักยภาพในการเติบโตของบริษัทฯ แล้ว ยังพิจารณาจากหลักความยั่งยืนของกิจการ รวมถึงธรรมาภิบาลของบริษัทฯ ซึ่งเป็นเรื่องที่น่ายินดีที่ล่าสุด ซาบีน่าได้รับการจัดอันดับหุ้นยั่งยืน ESG100 ประจำปี 2563 จากสถาบันไทยพัฒน์ มูลนิธิบูรณะชนบทแห่งประเทศไทย ในพระบรมราชูปถัมภ์ อีกด้วย